Goričko jezero
Goričko jezero je vještačko jezero na području općine Trebinje, na krajnjem jugoistoku Hercegovine, Bosna i Hercegovina. Jezero je udaljeno 4 km od Trebinja. Ovo akumulaciono jezero je nastalo izgradnjom brane Gorica dužine u kruni 171,00 m, visine od kote fundiranja 30,50 m. Vode akumulacije služe za potrebe hidroelektrane "Trebinje II", izgrađene 1965. godine na rijeci Trebišnjici, na području naselja Arslanagića Most čiji su dijelovi potopljeni, a istoimeni Arslanagića most prenešen u Trebinje. Zapremine je 9,0 hm³ i 171 hektara vode. Brana u Gorici je glavno čvorište raspodjele voda u sistemu hidroelektrana Donji horizonti. Jezero sistemom odvodnih tunela kroz Trebinjsko polje daje vodu HE Dubrovnik-Plat. Jedan tunel prečnika je 6 metara, dužine 15,4 kilometara, debljine obloge 0,50 m, drugi je betonski cjevovod (Mokro Polje) prečnika 5,40 m, dužine 1,20 km i debljine oblogeo 0,40 m i treći je vertikalni čelični cjevovod, ubetoniran u stijeni, prečnika od 3,90 m do 3,30 m. Drugi dio vode nastavlja teći starim koritom kroz Trebinje i dalje kroz Popovo polje. Na dnu Popova polja napravljena je druga brana s akumulacijskim jezerom čije vode se tunelom kroz Mlinsko brdo – 8,5 km koriste u HE Čapljina. Akumulacija Goričko jezero obiluje izuzetnim lokalitetima za ronjenje, potopljenim dolapima i vodenicama, mostovima, cijelim selima, crkvama, grobljima i kraškim podvodnim reljefom.